ऐसा तब होता है, जब पाप सिर चढ़ कर बोलने लगता है। अपने बारे में कोई भी और फ़ैसला भले ही आप करने का हक़ रखते हों, मगर आपके पाप-पुण्य का फ़ैसला तो वह समाज ही करता है, जिसका आप हिस्सा हैं। यह फ़ैसला करने वाले न्यायमूर्ति-मंडल के संविधान पर कोई भौगोलिक सरहद लागू नहीं होती। यह संविधान तो चिरंतन है। उसकी रचना अमूर्त-शक्ति ने की है। इसलिए उसके नियम शाश्वत हैं। ज़रा-सा भला काम करते वक़्त खुद के पुण्यवान होने की ख़ामख़्याली पाल लेना आम स्वभाव है। लेकिन अपने हाथों जाने-अनजाने हुए पाप आसानी से कहां दिखाई देते हैं? उन्हें तो आपकी आंख में उंगली डाल कर ही दिखाना पड़ता है। इतने पर भी वे अगर आपको दिख जाएं तो बड़ी बात है। और, इसके बाद भी अगर आप उन्हें मान लें तो और बड़ी बात है। लेकिन छोटी बातों में पड़े रहने वाले बड़ी बात क्या जानें?